許雄

許雄，係前香港政府官員。佢祖籍廣東番禺，喺澳門出世，細個移居香港。

1955年，許喺聖若瑟書院畢業之後，自學完成預科課程，並喺公開試取得優良成績。因為佢阿爸48歲過身，佢身為八兄弟姊妹之中嘅大仔，焗住放棄學業，全職工作，維持家計。1958年，佢加入香港政府，任職傳譯、翻譯員。1968年獲委任為政務主任。

往後幾十年，許試過喺布政司署及多個部門做工，包括庫務科、銓敍科、行政科、新界民政署、政府物料供應處及區域市政總署等，專責監督人力、財務、物料供應及區域地政管理工作。1998年，經歷40年公務員生涯後，佢喺區域市政總署署長之位退休。

1998至2004年，許受聘於新世界控股有限公司，出任新世界第一巴士服務有限公司及新世界第一渡輪服務有限公司董事總經理等職位。6年之間，佢喺承接中華巴士同油麻地小輪嘅過程中扮演重要角色。此外，佢亦有做其它上市公司董事，譬如冠忠巴士集團有限公司常務董事。2007年開始，佢擔任大昌行集團獨立非執行董事等。

2007年許雄做香港行政長官曾蔭權嘅競選連任辦公室秘書長。

許雄喺1992年獲頒英帝國服役勳章，2006年獲頒香港特區政府銀紫荊星章。

https://www.ln.edu.hk/f/upload/14232/Adolf_Hsu_Chi.pdf
 https://www.ln.edu.hk/f/upload/14226/Adolf_Hsu_Eng.pdf
 https://hk.news.appledaily.com/local/daily/article/20040130/3824298
 https://hk.news.appledaily.com/local/daily/article/20021210/2994345

雄
祖籍番禺
前香港政府官員
聖若瑟書院舊生